Петима български актьори, които бихме гледали как се "кривят" като Финикс в ролята на Жокера

"Оскара ще го вземе Хоакин Финикс. Това на всички е ясно. Според мен... аз лично се сещам поне за 50 актьора - и американски, и поне 20 български, които ще изиграят тази роля ако не по-лошо, точно колкото него добре. Така че... не смятам, че това е върховото актьорско постижение, определено.

(...) Ами политика, това е положението. Много лесно е да се кривиш. Много е лесно да се правиш, че имаш гърбица, да се смееш изкуствено, да танцуваш и да се правиш на... крив човек. Това е лесно - хората, които се занимават с тази професия, знаят. Много е трудно да изградиш истински дълбок, емоционален образ, какъвто прави Леонардо ди Каприо. Много е трудно, наистина."

Асен Блатечки коментира в "Треска за Оскари" по Nova ролята на Хоакин Финикс като "Жокера"...

...за която същият спечели "Оскар", БАФТА, "Златен глобус", Наградата на гилдията на киноактьорите, Награда "Избор на критиците".

Този цитат на българския актьор ни накара да пием по още едно кафе, че да се разбудим от среднощното гледане на оскарите, да седнем на пода на офиса с кръстосани крака, подпрели натежали глави на ръце, и да се опитаме да осмислим чутото.

На нас Финикс доста ни хареса като Артър Флек/Жокера и ни се стори, че играе не "крив човек", а такъв със сериозни психични проблеми. Че и образът ни се стори емоционален, но не се занимаваме с тази професия, така че не претендираме да разбираме.

Наскоро обаче слушахме Брад Пит и фаворита на Блатечки - Леонардо ди Каприо, в подкаста "WTF with Marc Maron" и там ни направи впечатление една шега. Ди Каприо разказваше за първата си роля в сериал - Parenthood. Той е бил базиран на филм, в който същата роля е била изиграна от младия Хоакин Финикс - ето защо за да получи ролята, Ди Каприо е трябвало да изучава и анализира работата на Финикс.

"Изучавал си работата на Финикс, когато си бил дете?", попита Пит в подкаста. И допълни: "Това е интересно, защото аз правя същото днес", вероятно визирайки и ролята му в "Жокера".

Ама и в Брад Пит се съмняваме - все пак в "Имало едно време в Холивуд" игра прост(о) каскадьор и взе "Оскар" чак сега.

Все пак, след известно умуване на пода, стигнахме до извода, че Блатечки вероятно е прав поне в частта, че има и български актьори, които биха изиграли "ако не по-лошо, точно колкото [Финикс] добре" ролята на сриващия се психически Артър Флек.

Ето ги и първите ни пет избора, които ако участват във филм за Жокера, бихме дали до 10 лева за билетче:

1. Самият Асен Блатечки ("Мацинко, хайде да сложим усмивка на това лице?", придружена с чаровна, дълбока и емоционална усмивка)

2. Ники Илиев (и ще се режисира сам, та да излезе по-евтино)

3. Захари Бахаров ("Мислех си, че животът ми е трагедия. Сега разбирам, че е комедия... благодарение на Валери Симеонов.")

4. Максим Генчев (с Жокера като революционер по османско време, с два патлака и много сочни ругатни на уста)

5. Явор Бахаров ("Why so serious, г-н полицай?")

Иначе и ние като г-н Блатечки симпатизираме на Леонардо ди Каприо и мислим, че заслужава "Оскар" при всяко свое събуждане. Понякога обаче се случва неговите невероятни превъплъщения да се случат в същата година с други такива, от които ти увисва ченето или всичко в теб се преобръща.

Довечера ще пием за "кривия" персонаж, изигран от Финикс.